Polisieman in hof wat tiener glo verkragDie Oos-Londen-landdroshof. (Foto: Google) ŉ Polisieman van die Keimond-polisiestasie in die Oos-Kaap wat na bewering ŉ tiener vroeër vandeesmaand in sy kantoor verkrag het, sal Maandag in die hof verskyn. Die 45-jarige speurder het intussen sy bedanking by die Suid-Afrikaanse Polisiediens (SAPD) ingedien. Lizzy Suping, woordvoerder van die onafhanklike ondersoekdirektoraat (Opod), sê die speurder sal vlugtig in die Oos-Londen-landdroshof verskyn. Hy sal na verwagting tereg staan op aanklag van verkragting. Opod het verlede week ŉ ondersoek na die beweerde verkragting van stapel gestuur en die man Vrydag in verband hiermee in hegtenis geneem. Die inhegtenisneming kom nadat ŉ 17-jarige meisie die speurder daarvan beskuldig het dat hy haar in sy kantoor by die polisiestasie verkrag het nadat sy ŉ saak teen haar kêrel aanhangig wou maak. Die betrokke speurder het na bewering ŉ dag voor Vrouedag die tiener by haar tuiste te hulp gesnel ná ŉ beweerde geskil met haar kêrel. Op pad polisiestasie toe het hy glo seksuele voorstelle gemaak wat sy afgeskiet het. Toe die twee egter sy kantoor betree het, het hy haar na bewering verkrag waartydens sy daarin geslaag het om hom te byt en met ŉ bottel oor die kop te slaan. Sy het uit die kantoor ontsnap en haar na die gemeenskapsdienssentrum in dieselfde gebou gehaas om die voorval aan te meld. Die direktoraat in die Oos-Kaap is oor die voorval in kennis gestel en het sedertdien berading vir die slagoffer aangebied.